CELEX: 32021D1895
Language: hr
Date: 2021-10-28 00:00:00
Title: Provedbena odluka Komisije (EU) 2021/1895 оd 28. listopada 2021. o utvrđivanju jednakovrijednosti, u svrhu olakšavanja ostvarivanja prava na slobodno kretanje unutar Unije, COVID-19 potvrda koje izdaje Ujedinjena Kraljevina Velike Britanije i Sjeverne Irske s potvrdama izdanima u skladu s Uredbom (EU) 2021/953 Europskog parlamenta i Vijeća (Tekst značajan za EGP)

29.10.2021   
               
               
                  HR
               
               
                  Službeni list Europske unije
               
               
                  L 384/112
               
            
         PROVEDBENA ODLUKA KOMISIJE (EU) 2021/1895
         оd 28. listopada 2021.
         o utvrđivanju jednakovrijednosti, u svrhu olakšavanja ostvarivanja prava na slobodno kretanje unutar Unije, COVID-19 potvrda koje izdaje Ujedinjena Kraljevina Velike Britanije i Sjeverne Irske s potvrdama izdanima u skladu s Uredbom (EU) 2021/953 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/953 Europskog parlamenta i Vijeća od 14. lipnja 2021. o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 (EU digitalna COVID potvrda) radi olakšavanja slobodnog kretanja tijekom pandemije bolesti COVID-19 (1), a posebno njezin članak 8. stavak 2.,
         budući da:
         
                     (1)
                  
                  
                     Uredbom (EU) 2021/953 utvrđuje se okvir za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 („EU digitalna COVID potvrda”) u svrhu olakšavanja ostvarivanja prava nositeljâ na slobodno kretanje tijekom pandemije bolesti COVID-19. Njome se doprinosi i olakšavanju postupnog ukidanja ograničenja slobodnog kretanja koja su države članice uvele u skladu s pravom Unije kako bi se ograničilo širenje virusa SARS-CoV-2, na koordinirani način.
                  
               
                     (2)
                  
                  
                     Uredbom (EU) 2021/953 omogućuje se prihvaćanje COVID-19 potvrda koje treće zemlje izdaju građanima Unije i članovima njihovih obitelji ako Komisija smatra da su te COVID-19 potvrde izdane u skladu sa standardima koji se smatraju jednakovrijednima onima utvrđenima u skladu s tom uredbom. Nadalje, u skladu s Uredbom (EU) 2021/954 Europskog parlamenta i Vijeća (2) države članice moraju primjenjivati pravila utvrđena u Uredbi (EU) 2021/953 na državljane trećih zemalja koji nisu obuhvaćeni područjem primjene te uredbe, ali koji se zakonito nalaze ili borave na njihovu državnom području i koji imaju pravo putovati u druge države članice u skladu s pravom Unije. Stoga bi se svi zaključci o jednakovrijednosti iz ove Odluke trebali primjenjivati na potvrde o cijepljenju, testiranju i preboljenju bolesti COVID-19 koje Ujedinjena Kraljevina Velike Britanije i Sjeverne Irske izdaje građanima Unije i članovima njihovih obitelji. Slično tome, na temelju Uredbe (EU) 2021/954 ti bi se zaključci o jednakovrijednosti trebali primjenjivati i na potvrde o cijepljenju, testiranju i preboljenju bolesti COVID-19 koje Ujedinjena Kraljevina Velike Britanije i Sjeverne Irske izdaje državljanima trećih zemalja koji se zakonito nalaze ili borave na državnom području država članica pod uvjetima utvrđenima u toj uredbi.
                  
               
                     (3)
                  
                  
                     Ujedinjena Kraljevina Velike Britanije i Sjeverne Irske je 28. srpnja 2021. Komisiji dostavila detaljne informacije o izdavanju interoperabilnih potvrda o cijepljenju, testiranju i preboljenju bolesti COVID-19 u jedinstvenom sustavu „UK COVID Certificates”. Taj sustav obuhvaća četiri dijela: za Englesku, Wales i Otok Man; za Jersey i Guernsey; za Škotsku i za Sjevernu Irsku, koji se redom zovu „Covid Pass”, „2D Barcode API”, „NHS Scotland Covid Status” i „COVIDCert”. Ujedinjena Kraljevina Velike Britanije i Sjeverne Irske obavijestila je Komisiju da smatra da se njezine COVID-19 potvrde izdaju u skladu sa standardom i tehnološkim sustavom koji su interoperabilni s okvirom povjerenja uspostavljenim Uredbom (EU) 2021/953, čime se omogućuje provjera vjerodostojnosti, valjanosti i cjelovitosti tih potvrda. U tom je pogledu Ujedinjena Kraljevina Velike Britanije i Sjeverne Irske obavijestila Komisiju da COVID-19 potvrde koje izdaje Ujedinjena Kraljevina Velike Britanije i Sjeverne Irske u sustavu „UK COVID Certificates” sadržavaju podatke iz Priloga Uredbi (EU) 2021/953.
                  
               
                     (4)
                  
                  
                     Ujedinjena Kraljevina Velike Britanije i Sjeverne Irske obavijestila je Komisiju i da prihvaća potvrde o cijepljenju koje su izdale države članice i zemlje EGP-a u skladu s Uredbom (EU) 2021/953. Nadalje, Ujedinjena Kraljevina Velike Britanije i Sjeverne Irske obavijestila je Komisiju da će nositelje EU digitalnih COVID potvrda o cijepljenju, preboljenju i testiranju tretirati jednako kao i nositelje potvrda koje izdaje Ujedinjena Kraljevina Velike Britanije i Sjeverne Irske. Ujedinjena Kraljevina Velike Britanije i Sjeverne Irske istaknula je da su svi putnici koji su u potpunosti cijepljeni cjepivom koje priznaje Ujedinjena Kraljevina ili cjepivom za koje je izdano odobrenje na razini EU-a izuzeti od karantene i od testiranja na osmi dan ako stižu iz zemalja označenih „žutom” bojom prema njihovoj epidemiološkoj situaciji. Ujedinjena Kraljevina Velike Britanije i Sjeverne Irske navela je i da negativni testovi i prirodni imunitet stečen nakon pozitivnog testa nisu dio njezine politike izuzimanja osoba od karantene.
                  
               
                     (5)
                  
                  
                     Komisija je 4. listopada 2021. na zahtjev Ujedinjene Kraljevine Velike Britanije i Sjeverne Irske provela tehničke testove kojima se pokazalo da Ujedinjena Kraljevina Velike Britanije i Sjeverne Irske izdaje potvrde o cijepljenju, testiranju i preboljenju bolesti COVID-19 u sustavu „UK COVID Certificates”, čiji su svi dijelovi interoperabilni s okvirom povjerenja uspostavljenim Uredbom (EU) 2021/953 te omogućuju provjeru vjerodostojnosti, valjanosti i cjelovitosti tih potvrda. Komisija je potvrdila i da potvrde o cijepljenju, testiranju i preboljenju bolesti COVID-19 koje izdaje Ujedinjena Kraljevina Velike Britanije i Sjeverne Irske u svakom dijelu sustava „UK COVID Certificates” sadržavaju potrebne podatke. Komisijina procjena potvrđena je nakon što je Ujedinjena Kraljevina Velike Britanije i Sjeverne Irske 14. listopada 2021. podnijela dodatne informacije.
                  
               
                     (6)
                  
                  
                     Nadalje, Ujedinjena Kraljevina Velike Britanije i Sjeverne Irske obavijestila je Komisiju da izdaje interoperabilne potvrde o cijepljenju za cjepiva protiv bolesti COVID-19. To se trenutačno odnosi na sljedeća cjepiva: Comirnaty, cjepivo protiv bolesti COVID-19 poduzeća Janssen te Spikevax i Vaxzevria. Ujedinjena Kraljevina Velike Britanije i Sjeverne Irske dalje je navela da izdaje potvrde o cijepljenju sudionicima kliničkih ispitivanja koji su primili cjepiva koja su još u fazi ispitivanja. To se trenutačno primjenjuje na potencijalno cjepivo koje je razvilo poduzeće Novavax CZ AS.
                  
               
                     (7)
                  
                  
                     Ujedinjena Kraljevina Velike Britanije i Sjeverne Irske obavijestila je Komisiju i da će interoperabilne potvrde o testiranju izdavati samo za testove koji se temelje na umnažanju nukleinske kiseline, ali ne i za brze antigenske testove.
                  
               
                     (8)
                  
                  
                     Osim toga, Ujedinjena Kraljevina Velike Britanije i Sjeverne Irske obavijestila je Komisiju da izdaje interoperabilne potvrde o preboljenju. Te potvrde vrijede najviše 180 dana nakon datuma prvog pozitivnog testa.
                  
               
                     (9)
                  
                  
                     Ujedinjena Kraljevina Velike Britanije i Sjeverne Irske nadalje je obavijestila Komisiju da se pri provjeri potvrda u Ujedinjenoj Kraljevini Velike Britanije i Sjeverne Irske osobni podaci koji su u njima navedeni obrađuju samo kako bi se provjerio i potvrdio status nositelja u pogledu cijepljenja, rezultata testiranja ili preboljenja te se nakon toga ne čuvaju.
                  
               
                     (10)
                  
                  
                     Stoga su ispunjeni elementi potrebni za utvrđivanje da se COVID-19 potvrde koje izdaje Ujedinjena Kraljevina Velike Britanije i Sjeverne Irske u sustavu „UK COVID Certificates” smatraju jednakovrijednima onima izdanima u skladu s Uredbom (EU) 2021/953.
                  
               
                     (11)
                  
                  
                     Prema tome, COVID-19 potvrde koje izdaje Ujedinjena Kraljevina Velike Britanije i Sjeverne Irske u sustavu „UK COVID Certificates” trebalo bi prihvatiti pod uvjetima iz članka 5. stavka 5., članka 6. stavka 5. i članka 7. stavka 8. Uredbe (EU) 2021/953.
                  
               
                     (12)
                  
                  
                     Kako bi ova Odluka bila operativna, Ujedinjena Kraljevina Velike Britanije i Sjeverne Irske trebala bi biti povezana s okvirom povjerenja za EU digitalnu COVID potvrdu uspostavljenim Uredbom (EU) 2021/953.
                  
               
                     (13)
                  
                  
                     Kako bi zaštitila interese Unije, posebno u području javnog zdravlja, Komisija može iskoristiti svoje ovlasti suspenzije ili ukidanja ove Odluke ako uvjeti iz članka 8. stavka 2. Uredbe (EU) 2021/953 više nisu ispunjeni.
                  
               
                     (14)
                  
                  
                     Kako bi se Ujedinjenu Kraljevinu Velike Britanije i Sjeverne Irske što prije povezalo s okvirom povjerenja za EU digitalnu COVID potvrdu uspostavljenim Uredbom (EU) 2021/953, ova bi Odluka trebala stupiti na snagu na dan objave u Službenom listu Europske unije.
                  
               
                     (15)
                  
                  
                     Mjere predviđene u ovoj Odluci u skladu su s mišljenjem odbora osnovanog na temelju članka 14. Uredbe (EU) 2021/953,
                  
               DONIJELA JE OVU ODLUKU:
         
            Članak 1.
            Potvrde o cijepljenju, testiranju i preboljenju bolesti COVID-19 koje izdaje Ujedinjena Kraljevina Velike Britanije i Sjeverne Irske u sustavu „UK COVID Certificates” u svrhu olakšavanja ostvarivanja prava na slobodno kretanje unutar Unije smatraju se jednakovrijednima onima izdanima u skladu s Uredbom (EU) 2021/953.
         
         
            Članak 2.
            Ujedinjena Kraljevina Velike Britanije i Sjeverne Irske povezana je s okvirom povjerenja za EU digitalnu COVID potvrdu uspostavljenim Uredbom (EU) 2021/953.
         
         
            Članak 3.
            Ova Odluka stupa na snagu na dan objave u Službenom listu Europske unije.
         
         
            Sastavljeno u Bruxellesu 28. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 211, 15.6.2021., str. 1.
         
         
            (2)  Uredba (EU) 2021/954 Europskog parlamenta i Vijeća od 14. lipnja 2021. o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 (EU digitalna COVID potvrda) u pogledu državljana trećih zemalja koji se zakonito nalaze ili borave na državnom području država članica tijekom pandemije bolesti COVID-19 (SL L 211, 15.6.2021., str. 24.).